Sanger se 'dankbaarheidsreis' deur Namibië - Byvoegsels - Republikein
Tuesday, November 30th, 12:52:45
Sanger se 'dankbaarheidsreis' deur Namibië
20 August 2021 | Byvoegsels
In Die Skadu's Van Engele is 'n dankbaarheidsreis-dokumentêr saam met die sanger André Schwartz waar liefde die voortou neem, genade die roetewyser is en die vlerke van engele die skadu's gooi.
Hierdie reis van liefde en teruggee het sy oorsprong om 'n braaivleisvuur gehad, waar 'n vriend van André genoem het dit is tyd vir 'n Kersalbum en 'n nuwe Kersfeeslied.
Die lied, "Ek Wens Vir Jou 'n Kersfees", is gebore en daar is besluit om 'n konsertreis na Namibië te onderneem en gratis vertonings in Windhoek en Swakopmund aan te bied "om terug te gee".
Die konserte was in die opelug en 'n besonderse ervaring vir almal wat teenwoordig was. Elke konsertganger moes 'n geskenk vir 'n kind bring.
"Die aantal geskenke en kwaliteit daarvan het my sprakeloos gelaat – eintlik in trane," sê André.
Letterlik kombivragte vol geskenke is by kinderhuise en hospitale uitgedeel.
"My emosies het my gereeld oorweldig wanneer ek dink aan die voorreg om vir hierdie beeldskone kinders 'n geskenk te kan gee. Van een hand na die ander. Alles net liefde en seëninge," vertel André.
In Die Skadu's Van Engele vat jou saam op reis deur Namibië en sluit ook in-diepte gesprekke met André oor sy pad met Covid, die motorneuronsiekte waarmee hy in 2019 gediagnoseer is, sy liefde vir diere, vriende en oumense in.
Ons kuier saam met André op sy plaas en beleef sy ma, sy diere, sy vriende, sy gees en sy wyshede.
"Hierdie program is 'n mylpaal in my lewe – ek voel uiters bevoorreg dat ek die kans gegun is om só 'n program te kon maak."
Die musiekvideo van sy dankbaarheidslied, "Ek Haal Asem", is onlangs bekendgestel en verskyn ook in die dokumentêr. Dié musiekvideo het ten doel om die universele boodskap van die belangrikheid van asemhaal te midde van 'n pandemie uit te beeld.
Natuurlik is hierdie geskenk – wat altyd as vanselfsprekend aanvaar is - noodsaaklik vir alle lewe, meen André.
Die video begin met André wat onderwater is – sonder asem. Hy breek deur na die oppervlak en ons is dadelik in 'n wêreld waar lug, suurstof en asem leef. Die musiekvideo is geskiet en vervaardig deur Christian Wolf van Brickwolf Creatives.
"Wanneer ek na die video kyk, glimlag ek, want ek haal asem."
In Die Skadu's Van Engele word eerskomende Sondag onderskeidelik om 10:30 en 12:00 op kykNET en kykNET NOU! uitgesaai.